Ceitnotas
Ceitnotas (iš vok. Zeitnot. Zeit – laikas, Not – stoka) – šachmatų žaidimo padėtis, kai trūkstama laiko ėjimams apgalvoti ir padaryti. Į ceitnotą patekę žaidėjai likusius ėjimus priversti atlikti skubėdami, taip didėja klaidingų ėjimų tikimybė. Terminas atsirado šachmatų turnyruose įvedus laiko kontrolę. Žaidžiant su šachmatų laikrodžiu kiekvienas žaidėjas per tam tikrą laiko tarpą turi atlikti minimalų ėjimų skaičių arba visus ėjimus. Laikoma, kad ceitnotas ištinka likus 5 minutėms iki žaidimo pabaigos. Kartais turnyrų taisyklėse atskirai nustatoma, kokia situacija laikoma ceitnotu. Kietu ceitnotu vadinama situacija, kai ėjimų apmąstymui lieka iki 6 sekundžių. Tokiu atveju žaidėjas vos spėja perkelti norimas figūrėles, vaikšto beveik intuityviai, tuo gerokai padidindamas grubių klaidų tikimybę.